“SIQISh KOMPRESSOR STANSIYASI QURISh BILAN POMUQ KONINI OBOD QILIShNI YAKUNLASh” INVESTITSIYa LOYIHASINI AMALGA OShIRIShGA DOIR QO‘ShIMChA ChORA-TADBIRLAR TO‘G‘RISIDA

O‘zbekiston Respublikasi Prezidentining “Siqish kompressor stansiyasi qurish bilan Pomuq konini obod qilishni yakunlash” investitsiya loyihasini amalga oshirish chora-tadbirlari to‘g‘risida” 2007-yil 18-dekabrdagi PQ-749-son qarorini bajarish yuzasidan Vazirlar Mahkamasi qaror qiladi:
 1. “O‘zbekneftgaz” milliy xolding kompaniyasi hamda O‘zbekiston Respublikasi Tiklanish va taraqqiyot jamg‘armasi tomonidan “Siqish kompressor stansiyasi qurish bilan Pomuq konini obod qilishni yakunlash” loyihasini umumiy ekvivalent summasi 40,62 mln. dollar miqdorida moliyalashtirish to‘liq hajmda ochilganligi ma’lumot uchun qabul qilinsin.
 2. O‘zbekiston Respublikasi Moliya vazirligi va “O‘zbekneftgaz” milliy xolding kompaniyasining loyihani tugallash uchun 1,5 yildan iborat imtiyozli davrni qo‘shgan holda muddati 5 yil bo‘lgan, qayta moliyalashtiruvchi bankning 0,25 foizli marjasini qo‘shganda yillik 2,25 foizli stavka bilan “O‘zsanoatqurilishbank” aksiyadorlik kompaniyasi orqali qayta moliyalashtiriladigan O‘zbekiston Respublikasi Tiklanish va taraqqiyot jamg‘armasining 21 mln. dollar miqdoridagi qo‘shimcha kreditini jalb etish to‘g‘risidagi taklifiga rozilik berilsin.
 3. O‘zbekiston Respublikasi Tiklanish va taraqqiyot jamg‘armasi, “O‘zsanoatqurilishbank” aksiyadorlik kompaniyasi va “O‘zbekneftgaz” milliy xolding kompaniyasi bir hafta muddatda tegishli kredit shartnomalarining belgilangan tartibda tuzilishini ta’minlasinlar.
 4. “O‘zbekneftgaz” milliy xolding kompaniyasi Adliya vazirligi, Moliya vazirligi, Iqtisodiyot vazirligi, O‘zbekiston Respublikasi Tiklanish va taraqqiyot jamg‘armasi hamda “O‘zsanoatqurilishbank” aksiyadorlik kompaniyasi bilan birgalikda bir oy muddatda amaldagi normativ-huquqiy hujjatlarga ushbu qarordan kelib chiqadigan o‘zgartirish va qo‘shimchalar to‘g‘risida takliflar kiritsin.
 5. Mazkur qarorning bajarilishini nazorat qilish O‘zbekiston Respublikasi Bosh vazirining o‘rinbosari E.R.Shaismatov zimmasiga yuklansin.